16 Feb, 2017, усяго праглядаў: 325. Свята закаханых любімы ўніверсітэт сустрэў вельмі маштабна. У холе галоўнага корпуса было размешчана шмат пляцовак, дзе кожны мог знайсці занятак на свой густ, а можа, і… сваё каханне, калі яно дагэтуль недзе блукала. Куды вядзе сапраўднае каханне? Кагосьці, можа, і на край зямлі, але лепш, каб у загс. Адчуць сябе сапраўдным жаніхом і нявестай, “зарэгістраваць” шлюб і атрымаць яго жартаўлівае пасведчанне падчас свята студэнтам дапамагала Кацярына Кавалёва. Шаноўную “пасаду” на мерапрыемстве дзяўчына займала другі год, таму з усмешкай прызналася: “Да нас звяртаюцца не толькі сапраўдныя пары, але і тыя маладыя людзі, якія пазнаёміліся на свяце. Прыемна ведаць, што наш “загс” дапамагае некаторым студэнтам знайсці сваю другую палову. Мне радасна, што я прымаю ўдзел у добрай справе, якая робіць людзей шчаслівейшымі”. Дарэчы, сярод гасцей гэтая пляцоўка карыстаецца вялікай папулярнасцю. Бывала, што падчас свята шлюб “рэгістравалі” каля 50 пар.